韓子師尚書致仕
作者：張鎡
朝代：宋

paragraphs: 丈夫出處無兩岐，彊自分別兒童癡。
鹿門龐老不願仕，名與諸葛爭驅馳。
天子從臣豈易得，履聲已到黄金墀。
堂堂文譽動宸極，奕世長策歸論思。
攀轅卧轍昔人事，前日作州重見之。
萬口祝公猶在耳，拜後爵土同封蘄。
緒餘間發有如此，功業盛著庸何疑。
仙風却與松喬期，泛苕涉霅尋幽奇。
洞天白石人未省，翦茅植樹親指麾。
山靈地嫗許時秘，恰與八座供娛嬉。
人間臺榭難頓著，臨勝向背真天施。
霞晨霧夕更護耀，鷗朋鷺導欣逶迤。
鄉來韓必今復來，飛雲入步長相隨。
上章乞身世亦有，髮落齒撼將何爲。
公未五十方朱顔，勇退奚俟謀耆龜。
九重嘉賞寵殊職，百辟動色欽清規。
鎡也塵鞅方羈縻，先德未報鬢已絲。
高節凜凜端可師，扣門糧休千里齎，一舸叫月從鴟夷。